[{"text_idx": "#000000", "text": "Mae\u2019n benwythnos tyngedfennol yn nhymor Uwch Gynghrair Cymru gan bydd y ddau ar y copa, Y Seintiau Newydd a Chei Connah yn mynd benben yn Neuadd y Parc gyda\u2019r clybiau yn hafal ar bwyntiau yn y ras am y bencampwriaeth."}, {"text_idx": "#000001", "text": "Mae Caernarfon wedi colli pum ge\u0302m yn olynol am y tro cyntaf ers 2008, ac er bod y Cofis yn sicr o\u2019u lle yn y gemau ail gyfle, bydd Huw Griffiths yn benderfynol o ddod a\u2019r rhediad i ben er mwyn dechrau adeiladu momentwm cyn y gemau hollbwysig hynny fis nesaf."}, {"text_idx": "#000002", "text": "Mae\u2019n hynod debygol y bydd Pen-y-bont yn cystadlu yn y gemau ail gyfle hefyd, a bydd y ge\u0302m hon yn linell fesur i\u2019r ddau glwb cyn y frwydr fawr i gyrraedd Ewrop."}, {"text_idx": "#000003", "text": "Roedd hi\u2019n brynhawn i\u2019w anghofio i Gaernarfon ar eu hymweliad diwethaf a\u0302 Phen-y-bont gyda\u2019r Cofis yn colli\u2019n drwm o 6-0 yn Stadiwm Gwydr SDM."}, {"text_idx": "#000005", "text": "Mae\u2019r Bala wyth pwynt yn glir o\u2019r Barri yn y ras am y trydydd safle a byddai buddugoliaeth i fechgyn Colin Caton brynhawn Sadwrn yn gam sylweddol tuag at sicrhau lle yn Ewrop."}, {"text_idx": "#000006", "text": "Ond mae llai na mis wedi mynd heibio ers i\u2019r Bala gael eu chwalu o 6-2 ar Barc Jenner, felly bydd rhaid i\u2019r ti\u0302m cartref fod yn wyliadwrus ar Faes Tegid ddydd Sadwrn."}, {"text_idx": "#000007", "text": "Dyw\u2019r Barri heb ennill yn eu tair ge\u0302m ddiwethaf, ond fel Pen-y-bont a Chaernarfon, paratoi at y gemau ail gyfle yw blaenoriaeth y Dreigiau erbyn hyn."}, {"text_idx": "#000010", "text": "Mae hi\u2019n gaddo i fod yn dipyn o achlysur yng Nghroesoswallt ddydd Sadwrn pan bydd Anthony Limbrick yn mynd benben gydag Andy Morrison am y tro cyntaf."}, {"text_idx": "#000011", "text": "Mae\u2019r Seintiau ar rediad arbennig o saith buddugoliaeth yn olynol, ac heb ildio go\u0302l yn eu pedair ge\u0302m ers penodi Anthony Limbrick yn brif hyfforddwr, tra bod Cei Connah wedi colli dim ond un o\u2019u 18 ge\u0302m ddiwethaf."}, {"text_idx": "#000013", "text": "Ers i Andy Morrison gael ei benodi\u2019n rheolwr y Nomadiaid yn Nhachwedd 2015 mae\u2019r timau wedi cwrdd 10 gwaith yn Neuadd y Parc \u2013 un gem ddi-sgo\u0302r yn Ionawr 2016 ac mae\u2019r Seintiau wedi ennill y naw ge\u0302m wedi hynny."}, {"text_idx": "#000014", "text": "Dyw Cei Connah heb guro\u2019r Seintiau oddi cartref yn Uwch Gynghrair Cymru ers dros 25 mlynedd (Hydref 1995), a byddai Andy Morrison wrth ei fodd pe bae\u2019n gallu dod a\u2019r rhediad hwnnw i ben ddydd Sadwrn."}, {"text_idx": "#000017", "text": "Mae Aberystwyth a Met Caerdydd yn hafal ar bwyntiau gyda record unfath ar o\u0302l ennill chwech, colli 14 a chael chwe ge\u0302m gyfartal yr un y tymor yma."}, {"text_idx": "#000018", "text": "Wedi 11 ge\u0302m heb ennill, mae\u2019r myfyrwyr wedi troi\u2019r gornel gan ennill eu dwy ge\u0302m ddiwethaf gan sgorio chwe go\u0302l nos Fawrth gartref yn erbyn Hwlffordd."}, {"text_idx": "#000020", "text": "Mae Hwlffordd yn parhau i fod ar frig y Chwech Isaf, ond ar o\u0302l dau golled yn olynol gan ildio 11 o goliau dyw\u2019r Adar Gleision bellach ond dau bwynt uwchben Y Drenewydd."}, {"text_idx": "#000021", "text": "Mae Hwlffordd wedi colli pedair o\u2019u pum ge\u0302m ddiwethaf, tra bo\u2019r Fflint wedi ennill tair o\u2019u pedair ge\u0302m ddiwethaf."}, {"text_idx": "#000022", "text": "Ond dyw Hwlffordd heb golli gartref ers cael eu trechu gan Y Fflint \u2018no\u0302l ym mis Tachwedd (ennill 5, cyfartal 1 ers hynny)."}, {"text_idx": "#000025", "text": "Dechreuodd Y Derenewydd ail ran y tymor naw pwynt y tu o\u0302l i Hwlffordd yn y 7fed safle, ond ar o\u0302l pedair ge\u0302m heb golli mae\u2019r Robiniaid yn dynn ar sodlau\u2019r Adar Gleision."}, {"text_idx": "#000026", "text": "Mae ti\u0302m Chris Hughes wedi ennill eu tair ge\u0302m ddiwethaf yn erbyn y Derwyddon, ac heb golli gartref yn erbyn y clwb o Cefn Mawr ers 2008."}, {"text_idx": "#000027", "text": "Dyw\u2019r Derwyddon heb ennill dim un o\u2019u 10 ge\u0302m ddiwethaf yn erbyn Y Drenewydd (colli 4, cyfartal 6)."}, {"text_idx": "#000029", "text": "Bydd uchafbwyntiau holl gemau\u2019r penwythnos i\u2019w gweld ar Sgorio ddydd Llun am 5:30."}]